Oslo (NTB-Svein Kristoffersen): Norwegian Salmon, norsk laks, er Norges merkevare nummer én i utlandet og må tas vare på, lød det unisont da Stortinget tirsdag debatterte norsk havbruksnæring. Det var også bred enighet om at forutsetningen for å opprettholde den høye statusen norsk laks har i utlandet, er at næringen drives bærekraftig slik at næringen ikke er en belastning for miljøet eller at laksen blir rammet av sykdom. De største problemene i dag er lakselus og rømming.